Europa-Parlamentets beslutning

af 22. april 2008

med bemærkningerne, der er en integrerende del af afgørelsen om decharge for gennemførelsen af budgettet for Det Europæiske Genopbygningsagentur for regnskabsåret 2006

EUROPA-PARLAMENTET,

der henviser til det endelige årsregnskab for Det Europæiske Genopbygningsagentur for regnskabsåret 2006 [1],

der henviser til Revisionsrettens beretning om det endelige årsregnskab for Det Europæiske Genopbygningsagentur for regnskabsåret 2006, med agenturets svar [2],

der henviser til Rådets henstilling af 12. februar 2008 (5843/2008 — C6-0084/2008),

der henviser til EF-traktaten, særlig artikel 276,

der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [3], særlig artikel 185,

der henviser til Rådets forordning (EF) nr. 2667/2000 af 5. december 2000 om Det Europæiske Genopbygningsagentur [4], særlig artikel 8,

der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 [5], særlig artikel 94,

der henviser til forretningsordenens artikel 71 og bilag V,

der henviser til betænkning fra Budgetkontroludvalget og udtalelse fra Udenrigsudvalget (A6-0112/2008),

A. der henviser til, at Revisionsretten fastslog, at den havde fået rimelig sikkerhed for, at årsregnskabet for regnskabsåret 2006 er rigtigt, og at de underliggende transaktioner er lovlige og formelt rigtige,

B. der henviser til, at Europa-Parlamentet den 24. april 2007 meddelte decharge til direktøren for Det Europæiske Genopbygningsagentur for gennemførelsen af agenturets budget for regnskabsåret 2005 [6] og i beslutningen med bemærkningerne til afgørelsen bl.a.

- glædede sig over, at agenturet som følge af Revisionsrettens bemærkninger i årsberetningerne for 2003 og 2004 har taget skridt til at forbedre kontrakttildelingen, hvilket har medført øget gennemskuelighed på forskellige områder

- bemærkede, at Revisionsretten i årsberetningen for 2004 i sin undersøgelse af aktioner, der forvaltes af FN"s mission i Kosovo (UNMIK), havde påvist, at der ikke blev foretaget den nødvendige finansielle kontrol, når der afholdtes betalinger, og at det var meget svært at afslutte aktionerne, primært fordi der ikke var udarbejdet brugbare regnskaber for projekterne, og fordi der ikke forelå den nødvendige dokumentation for udgifterne.

Generelle punkter, som vedrører de horisontale spørgsmål i forbindelse med EU-agenturerne, og som derfor også er relevante for dechargeproceduren for hvert enkelt agentur

1. bemærker, at de 24 agenturers og andre satellitorganers budgetter, som Revisionsretten har revideret, beløb sig til 1080,5 mio. EUR i 2006 (det største var budgettet for Det Europæiske Genopbygningsagentur med 271 mio. EUR, og det mindste var budgettet for Det Europæiske Politiakademi (Cepol) med 5 mio. EUR);

2. påpeger, at rækken af eksterne EU-organer, der skal underkastes revision og decharge, nu omfatter ikke blot traditionelle reguleringsorganer, men også forvaltningsorganer, der er oprettet med henblik på gennemførelse af specifikke programmer, og inden længe også vil omfatte fællesforetagender, der er oprettet som offentlig-private partnerskaber (fælles teknologiinitiativer);

3. bemærker for så vidt angår Parlamentet, at antallet af agenturer, der er genstand for dechargeproceduren, har udviklet sig som følger: regnskabsåret 2000: 8; 2001: 10; 2002: 11; 2003: 14; 2004: 14; 2005: 16; 2006: 20 reguleringsorganer og to forvaltningsorganer (fraregnet to agenturer, der revideres af Revisionsretten, men er genstand for en intern dechargeprocedure);

4. konkluderer derfor, at revisions-/dechargeproceduren er blevet for besværlig og uforholdsmæssig i forhold til agenturernes/satellitorganernes budgetters størrelse; pålægger det kompetente udvalg at foretage en omfattende gennemgang af dechargeproceduren for agenturer og satellitorganer med henblik på at finde frem til en enklere og mere rationel tilgang i betragtning af det stadig større antal organer, som hver især kræver en særskilt dechargebetænkning i de kommende år;

Principielle overvejelser

5. kræver, at Kommissionen redegør klart for følgende elementer før oprettelse af et nyt agentur eller reform af et eksisterende agentur: agenturtype, agenturets mål, intern styringsstruktur, produkter, tjenesteydelser, vigtige procedurer, målgruppe, agenturets kunder og interessenter, formel forbindelse med eksterne aktører, budgetansvar, finansiel planlægning og personale- og ansættelsespolitik

6. anmoder om, at de enkelte agenturer styres af en årlig resultataftale, som er formuleret af agenturet og det kompetente generaldirektorat, og som skal indeholde hovedmålene for det kommende år, en finansiel ramme og klare indikatorer for måling af resultater;

7. anmoder om, at agenturernes resultater regelmæssigt (og på ad hoc-basis) revideres af Revisionsretten eller en anden uafhængig revisor; mener, at revisionen ikke bør begrænses til traditionelle elementer af økonomisk forvaltning og korrekt anvendelse af offentlige midler, men også bør omfatte administrativ effektivitet og en vurdering af de enkelte agenturers økonomiske forvaltning;

8. er af den opfattelse, at når der er tale om agenturer, som konstant overvurderer deres respektive budgetbehov, bør den tekniske kompensation ske på baggrund af de ledige stillinger; mener, at dette i det lange løb vil føre til færre formålsbestemte indtægter for agenturerne og dermed også til lavere administrative omkostninger;

9. bemærker, at det er et alvorligt problem, at en række agenturer kritiseres for ikke at følge reglerne om offentlige indkøb, finansforordningen, tjenestemandsvedtægten osv.; mener, at hovedårsagen til dette er, at de fleste bestemmelser og finansforordningen er lavet til større institutioner, og at de fleste små agenturer ikke har den kritiske masse, der er nødvendig for at opfylde disse regler og forskrifter; anmoder derfor Kommissionen om at lede efter en hurtig løsning for at forbedre effektiviteten ved at samle de forskellige agenturers administrative funktioner i samme gruppe, så man opnår denne kritiske masse (idet man tager højde for de nødvendige ændringer i de grundlæggende bestemmelser, der gælder for agenturerne og deres budgetmæssige uafhængighed), eller om hurtigst muligt at udarbejde specifikke bestemmelser for agenturerne (navnlig gennemførelsesbestemmelser for agenturerne), der giver dem mulighed for at opfylde kravene fuldt ud;

10. insisterer på, at Kommissionen, når den udarbejder det foreløbige budgetforslag, tager højde for resultaterne af de enkelte agenturers budgetgennemførelse de tidligere år, navnlig i år n–1, og reviderer det budget, som det pågældende agentur beder om, i overensstemmelse hermed; opfordrer sit kompetente udvalg til at respektere denne revision og, hvis Kommissionen ikke gør det, selv at revidere det pågældende budget til et realistisk niveau, der passer til det pågældende agenturs absorptions- og gennemførelseskapacitet;

11. minder om sin afgørelse om decharge for regnskabsåret 2005, hvori det opfordrede Kommissionen til hvert femte år at forelægge en undersøgelse af den merværdi, hvert enkelt eksisterende agentur tilfører; opfordrer alle relevante institutioner til i tilfælde af en negativ evaluering af et agenturs merværdi at tage de nødvendige skridt ved at omformulere dette agenturs mandat eller lukke det; bemærker, at Kommissionen ikke har foretaget en eneste evaluering i 2007; insisterer på, at Kommissionen skal forelægge mindst fem af disse evalueringer, før der træffes beslutning om decharge for regnskabsåret 2007, og at den skal starte med de ældste agenturer;

12. er af den opfattelse, at Revisionsrettens henstillinger straks bør følges, og at niveauet for den støtte, som agenturerne får, bør tilpasses til deres reelle likviditetsbehov; mener desuden, at ændringerne af den generelle finansforordning bør medtages i agenturernes rammefinansforordning og i deres forskellige specifikke finansforordninger;

13. er bekymret over, at en betydelig del af personalet er midlertidigt ansat på en måde, der risikerer at underminere kvaliteten af deres arbejde; anmoder derfor Kommissionen om at forbedre sin overvågning af agenturernes gennemførelse af tjenestemandsvedtægten;

Forelæggelse af rapporteringsdata

14. bemærker, at der ikke findes nogen standardtilgang blandt agenturerne, hvad angår præsentationen af deres aktiviteter i løbet af det pågældende regnskabsår, deres regnskaber og beretninger om den budgetmæssige og økonomiske forvaltning og spørgsmålet om, hvorvidt agenturets direktør bør udarbejde en revisionserklæring; bemærker ligeledes, at ikke alle agenturer skelner klart mellem a) præsentation af agenturets arbejde over for offentligheden og b) teknisk rapportering om budgetmæssig og økonomisk forvaltning;

15. bemærker, at selv om Kommissionens stående instrukser for udarbejdelse af aktivitetsrapporter ikke udtrykkeligt kræver, at agenturet udarbejder en revisionserklæring, har mange direktører alligevel gjort det for 2006, og i et tilfælde indeholdt den et vigtigt forbehold;

16. minder om punkt 41 i sin beslutning af 12. april 2005 [7], hvori det opfordrede agenturernes direktører til fra nu af at lade deres årlige aktivitetsrapport, som forelægges sammen med oplysninger om den finansielle og administrative situation, ledsage af en erklæring om transaktionernes lovlighed og formelle rigtighed i lighed med de erklæringer, der underskrives af Kommissionens generaldirektører;

17. anmoder Kommissionen om at ændre sine stående instrukser til agenturerne i overensstemmelse hermed;

18. foreslår desuden, at Kommissionen sammen med agenturerne udarbejder en harmoniseret model, som kan anvendes for alle agenturer og satellitorganer, og som klart skelner mellem

- en årsberetning til den almindelige offentlighed om organets aktiviteter, arbejde og resultater

- årsregnskab og en beretning om gennemførelsen af budgettet

- en aktivitetsrapport efter samme principper som Kommissionens generaldirektørers årlige aktivitetsrapporter

- en revisionserklæring underskrevet af organets direktør tillige med eventuelle forbehold eller bemærkninger, som han mener, at dechargemyndigheden skal gøres opmærksom på;

Den Europæiske Revisionsrets generelle bemærkninger

19. bemærker, at Revisionsretten konstaterer (årsberetningen, punkt 10.29 [8], at Kommissionens udbetaling af tilskud fra fællesskabsbudgettet ikke er baseret på tilstrækkeligt dokumenterede overslag over agenturernes likviditetsbehov, og at dette kombineret med store fremførsler betyder, at agenturerne har betydelige likvide beholdninger; bemærker endvidere, at Revisionsretten anbefaler, at tilskuddene til agenturerne tilpasses efter deres faktiske likviditetsbehov;

20. noterer sig, at der ved udgangen af 2006 var 14 agenturer, som endnu ikke havde indført ABAC-regnskabssystemet (årsberetningen, fodnote til punkt 10.31);

21. noterer sig Revisionsrettens bemærkning (årsberetningen, punkt 1.25) om, at nogle agenturer har aflagt regnskab for skyldige omkostninger vedrørende uafviklet ferie; påpeger, at Revisionsretten for tre agenturers vedkommende har tilføjet bemærkninger til sin revisionserklæring (Det Europæiske Center for Udvikling af Erhvervsuddannelse (Cedefop), Cepol og Det Europæiske Jernbaneagentur) for regnskabsåret 2006 (2005: Cedefop, Den Europæiske Fødevaresikkerhedsautoritet, Det Europæiske Genopbygningsagentur);

Intern revision

22. minder om, at Kommissionens interne revisor i henhold til finansforordningens artikel 185, stk. 3, også er intern revisor for de reguleringsorganer, som modtager tilskud over EU-budgettet; påpeger, at den interne revisor aflægger beretning til de enkelte agenturers bestyrelse og direktør;

23. henleder opmærksomheden på forbeholdet i den interne revisors årlige aktivitetsrapport for 2006, der lyder som følger:

"Kommissionens interne revisor er ikke i stand til at opfylde sin forpligtelse i henhold til finansforordningens artikel 185 som intern revisor for Fællesskabets organer på tilfredsstillende vis som følge af manglende personaleressourcer."

24. bemærker dog den interne revisors bemærkning i aktivitetsrapporten for 2006 om, at alle fungerende reguleringsorganer fra 2007 med de ekstra personaleressourcer, som Kommissionen har bevilget til den interne revisionstjeneste (IAS), vil blive underkastet intern revision hvert år;

25. bemærker det stadigt voksende antal regulerings- og forvaltningsorganer og fællesforetagender, som skal revideres af IAS i henhold til finansforordningens artikel 185; opfordrer Kommissionen til at meddele Parlamentets kompetente udvalg, om de personaleressourcer, som IAS har til rådighed, vil være tilstrækkelige til at gennemføre en årlig revision af alle disse organer i de kommende år;

26. bemærker, at det i artikel 72, stk. 5, i forordning (EF, Euratom) nr. 2343/2002 kræves, at hvert agentur hvert år sender dechargemyndigheden og Kommissionen en beretning, der er udarbejdet af direktøren for agenturet, og som opsummerer det antal og de typer interne revisioner, der er foretaget af den interne revisor, de henstillinger, der er fremsat, og den opfølgning, der har fundet sted af disse henstillinger; anmoder agenturerne om at oplyse, om dette sker og i givet fald i hvilken form;

27. bemærker med hensyn til den interne revisionskapacitet, især i forbindelse med de mindre agenturer, et forslag, som den interne revisor den 14. september 2006 stillede til Parlamentets kompetente udvalg, om at mindre agenturer skulle have lov til at købe interne revisionstjenesteydelser fra den private sektor;

Evaluering af agenturer

28. minder om den fælles erklæring fra Parlamentet, Rådet og Kommissionen [9], som blev vedtaget på samrådet forud for Økofin-Rådets budgetmøde den 13. juli 2007, hvori der anmodes om i) en liste over agenturer, som Kommissionen agter at vurdere, og ii) en liste over de agenturer, der allerede er vurderet, tillige med en sammenfatning af de vigtigste resultater;

Disciplinære procedurer

29. bemærker, at de enkelte agenturer på grund af deres størrelse har vanskeligt ved at oprette ad hoc-disciplinærudvalg bestående af personale fra den relevante stillingsgruppe, og at agenturer ikke henhører under Kommissionens Undersøgelses- og Disciplinærkontors (IDOC) kompetenceområde; opfordrer agenturerne til at overveje et fælles disciplinærudvalg for agenturerne;

Udkast til interinstitutionel aftale

30. minder om udkast til interinstitutionel aftale om rammer for europæiske reguleringsorganer (KOM(2005) 59), forelagt af Kommissionen, som havde til formål at skabe en horisontal ramme for oprettelse, struktur, drift, evaluering og kontrol af de europæiske reguleringsorganer; bemærker, at udkastet er et nyttigt initiativ i bestræbelserne på at rationalisere oprettelse og drift af agenturer; bemærker udtalelsen i Kommissionens sammenfattende rapport for 2006 (punkt 3.1, KOM(2007) 274) om, at selv om forhandlingerne gik i stå, efter at forslaget var blevet forelagt, blev diskussionen af spørgsmålet genoptaget i Rådet i slutningen af 2006; beklager, at det ikke har været muligt at gøre yderligere fremskridt frem mod en vedtagelse;

31. glæder sig derfor over Kommissionens løfte om at udsende en meddelelse om fremtiden for reguleringsorganerne i løbet af 2008;

Selvfinansierende agenturer

32. minder om, at det for de to selvfinansierende agenturers vedkommende er bestyrelsen, der meddeler direktøren decharge; bemærker, at de begge har store akkumulerede overskud hidrørende fra gebyrindtægter, som er overført fra tidligere år:

- Harmoniseringskontoret for det Indre Marked — kontanter og likvide midler: 281 mio. EUR [10];

- EF-Sortsmyndigheden — kontanter og likvide midler: 18 mio. EUR [11];

Specifikke bemærkninger

33. glæder sig over den fremragende indsats, som agenturet har ydet for at udvikle og konsolidere stabiliteten i regionen via dets forskellige programmer såvel som den forsvarlige forvaltning af Cards-programmet;

34. er af den opfattelse, at agenturets indsats i bemærkelsesværdig grad har bidraget til udviklingen i regionen, og at dets mandat er blevet opfyldt på tilfredsstillende vis; noterer sig afgørelsen om at afvikle agenturet inden udgangen af 2008 med henblik på at overdrage forvaltningen af støtten til Serbien, Kosovo, Montenegro og Den Tidligere Jugoslaviske Republik Makedonien til Kommissionens delegationer i disse lande; fastholder, at den indsamlede knowhow og ekspertise skal overdrages til Kommissionens forskellige delegationer, bl.a. gennem muligheden for at genansætte agenturets personale med henblik på forvaltning af de relevante programmer i delegationerne;

35. anmoder i denne forbindelse endnu en gang Kommissionen om at blive holdt løbende orienteret om overdragelsen af aktiviteter fra agenturet til delegationerne.

36. lykønsker direktøren og hans personale med det arbejde, som de har udført i nogle meget vanskelige omgivelser, og som betydeligt har forbedret EU’s image og synlighed;

37. mener, at agenturet ikke alene har systemerne (logistik, it-systemer osv.) til hurtig gennemførelse af en omfattende støtte i tidligere konfliktområder, men at det især også har et dokumenteret højt niveau af ekspertise og knowhow i genopbygning efter krig;

38. er overbevist om, at når Kommissionen overtager forvaltningen af det nye førtiltrædelsesstøtteinstrument med henblik på de acquis-relaterede opgaver i forbindelse med Balkanlandene, bør den endelig forelægge Rådet et nyt mandat for agenturet, der som besluttet bør afslutte sit arbejde i Balkanlandene inden udgangen af 2008 og konverteres til et egentligt europæisk agentur for eksterne aktioner;

39. mener, at et nyt mandat for dette succesfulde agentur ville være den mest effektive måde at udføre de nye opgaver på inden for eksterne aktioner, som ikke kan udføres af Kommissionens tjenestegrene i Bruxelles eller af Kommissionens delegationer;

40. mener, at agenturet med dette nye mandat kunne spille en yderst effektiv rolle på områder, hvor den traditionelle udviklingsbistand ikke kan gennemføres; mener også, at dette ville gøre EU"s synlighed væsentligt større;

41. noterer sig Revisionsrettens bemærkning i forbindelse med regnskabsåret 2006 om, at agenturet, selv om udnyttelsen af budgettet var tilfredsstillende, bør være opmærksom på, at forpligtelserne vedrørende mange af bevillingerne endnu ikke er indgået, og at programmerne derfor vil skulle overvåges særlig omhyggeligt, da mandatet udløber ved udgangen af 2008;

42. noterede sig endvidere Revisionsrettens bemærkninger om, at regnskabssystemet og det interne kontrolsystem var blevet bedre i forhold til de foregående år, navnlig overvågningen af de midler, som forvaltes af eksterne organer og anvendelsen af procedurerne for offentlige indkøb;

43. minder om, at agenturet har langt det største budget (2006: 271 mio. EUR) ud af de agenturer, der er genstand for dechargeproceduren;

44. bemærker imidlertid, at det fremgår af agenturets regnskab, at de samlede bevillinger fremført til 2007 var 678 mio. EUR;

45. anmoder Kommissionen om at informere Parlamentets kompetente udvalg om, hvad der skal ske med de bevillinger, der er tilbage, når agenturets mandat ophører;

46. bemærker, at agenturets direktør den 30. maj 2007 underskrev en revisionserklæring uden forbehold;

47. bemærker, at IAS i slutningen af 2004 gennemførte en overensstemmelsesrevision af agenturets fem placeringers effektivitet, og at agenturets ledelse i løbet af 2006 traf en række foranstaltninger til at løse de problemer, som IAS havde påpeget;

48. opfordrer Kommissionen til at ændre agenturets mandat, der udløber i 2008, og omdanne agenturet til et agentur for gennemførelse af bestemte EU-aktioner i tredjelande, navnlig i regioner, der befinder sig i en postkrisesituation.

[1] EUT C 261 af 31.10.2007, s. 13.

[2] EUT C 309 af 19.12.2007, s. 40.

[3] EFT L 248 af 16.9.2002, s. 1.

[4] EFT L 306 af 7.12.2000, s. 7.

[5] EFT L 357 af 31.12.2002, s. 72.

[6] EUT L 187 af 15.7.2008, s. 182.

[7] Europa-Parlamentets beslutning med bemærkningerne til afgørelsen om decharge til direktøren for Det Europæiske Genopbygningsagentur for gennemførelsen af agenturets budget for regnskabsåret 2003 (EUT L 196 af 27.7.2005, s. 61).

[8] EUT C 273 af 15.11.2007, s. 1.

[9] Rådets dokument DS 605/1/07 Rev 1.

[10] Kilde: Beretning om årsregnskabet for Kontoret for Harmonisering i det Indre Marked (Varemærker og Design) for regnskabsåret 2006, med kontorets svar (EUT C 309 af 19.12.2007, s. 141).

[11] Kilde: Beretning om årsregnskabet for EF-Sortsmyndigheden for regnskabsåret 2006, med Sortsmyndighedens svar (EUT C 309 af 19.12.2007, s. 135).

--------------------------------------------------